Nigeriyalik sportchilar Xorvatiya politsiyasining xatosi tufayli qochoqlar uchun lagerga tushib qoldi

Xorvatiyaga tennis bo‘yicha xalqaro universitetlar chempionatida ishtirok etish uchun kelgan Nigeriyaning ikki nafar sportchisi noqonuniy yo‘l bilan mamlakatga kelgan muhojirlar deb topilib, Bosniya va Gersegovinaga yuborilgan. Bu haqda “Interfaks” xabar qildi.

Ushbu voqea 17-noyabrda sodir bo‘lgan. Zagrebda aylanib yurgan qora tanli yoshlar hujjatlari yo‘qligi oqibatida pasportlari hostelda qolganini tushuntirishga uringaniga qaramay huquq-tartibot organlari xodimini ishontira olmagan. Politsiyachilar ularni Bosniya va Gersegovina chegarasiga olib kelib, muhojirlar guruhi bilan birga qorong‘u o‘rmon orqali qo‘shni davlat hududiga o‘tishga majburlagan.
Shu tariqa sportchilar Velika-Kladusha shahridagi qochoqlar lageriga borib qolgan va u yerda issiqlik hamda suv ta’minotisiz og‘ir sharoitlarda yashagan. Noyabr oxiriga kelib, lagerdagi ko‘ngillilar chempionat tashkilotchilari bilan bog‘lanib bo‘lgan vaziyatni tushuntirgan.

Xorvatiya hukumati avval ham migrantlarga nisbatan qo‘pol munosabat tufayli bir necha marta tanqid qilingan. Politsiyachilar va harbiylar chegaradan o‘tayotganlarni ayovsiz kaltaklaydi, ularning telefonlarini sindiradi va bu orqali o‘zlarining “suvdan quruq chiqishi”ni ta’minlaydi.